《酆都观》
宋代·晁公武

胜绝平都观，盘纡石磴长。
崇岗虎蹲踞，古柏雁分张。
殿阁刚风外，轩墀灏气旁。
烟华迎碧瓦，云叶覆雕墙。
古有神仙术，能齐日月光。
升腾继黄老，烜赫数阴王。
采药岩峦秀，烧丹井灶香。
采云生洞穴，白昼上穹苍。
陈迹今犹在，咸云实不亡。
碑铭余汉魏，像设自齐梁。
仙骑霜毛洁，胎禽雪羽翔。
豪商供香火，骚客斗篇章。
顾我趋行殿，寻真到静坊。
遗文观翠琰，隐诀悟青囊。
傥解交龙虎，终能翳凤凰。
定纡苍玉佩，径入白云乡。
却忆求轻举，相传笑彼狂。
李君炬丹石，韩子服硫黄。
雅欲同南极，俄惊葬北邙。
古今垂炯戒，服饵要周防。
却老宁无策，怡神别有方。
不须纨与素，但可举清觞。

作者简介：晁公武（1105—1180），南宋著名目录学家、藏书家。字子止，人称“昭德先生”。济州钜野（今山东省菏泽市巨野县）人，晁冲之之子。